Kegyelem nektek és békesség Istentől a mi Atyánktól és az Úr Jézus Krisztustól!
Róm 9, 14-16
*14Mit mondjunk tehát? Igazságtalan az Isten? Szó sincs róla! 15Hiszen így szól Mózeshez: „Könyörülök, akin könyörülök, és irgalmazok, akinek irgalmazok.” 16Ezért tehát nem azé, aki akarja, sem nem azé, aki fut, hanem a könyörülő Istené.*
Letehetetlen Gyülekezet!

Talán nem elég sokszor, de néha azért mégis vagyunk úgy, hogy elakad a szavunk. Hogy hallva valamit nem kezdünk rögtön reflektálni, nem kezdjük el azonnal a magunkét mondani, mint életbölcsességet, nagy tapasztalatot, frappáns választ, hanem csak elhallgatunk és keressük a szavakat, keressük az odaillő gondolatot, keressük az adott helyzetben a másik embert, keressük ott és akkor önmagunk előtt is Krisztust. Talán tényleg nem ártana, ha jobban tudnánk és akarnánk törekedni a beszélgetéseinkben, a találkozásainkban az ilyen elcsendesedésekre.
Számomra nagy tapasztalat volt az odafigyelésben, mikor a fesztiválmissziók alkalmával a Sziget fesztiválon szolgálhattam. A Közös Pont missziónak az a célja, hogy a hívő fiatalok a fesztiválokon egy szervezett sátorral jelen legyenek és megszólíthatóak legyenek a kortársaik számára, mint a ma kereszténysége és így kaphassanak egy kis impulzust az élő Krisztus hitről.
A Sziget fesztiválon a Nagyszínpad előtti rét oldalában helyezkedett el évről évre ez a sátor, ahová az érdeklődők betérhettek. Mondanom sem kell talán, hogy ennél hangosabb pontja nem igen volt a szigetnek. Azt hinné tehát az ember, hogy ez egy teljesen alkalmatlan hely volt a beszélgetésekre, a tanúságtételekre, de valójában egyáltalán nem. Az üvöltő háttérzajhoz hamar hozzászokott az ember füle és teljesen jól meg lehetett érteni egymást, sőt annál is inkább mert kénytelen kelletlen el kellett, hogy vesszenek a kimért távolságok, az elharapott félmondatok és folyamatos egymásra szegezett tekintet, igazi odafigyelés kellett ahhoz, hogy valóban érthesd a másikat.

Ami elsőre talán zavaró volt, az nem sok idő alatt felfedezhetően előnnyé vált. A hétköznapjainkban éppen ezeknek a hiánya az, ami - hiába a csendesebb környezet – de sokkal inkább megnehezíti a másikkal való kommunikációnkat. Hiszen távolságokat tartunk, jól kimérten, mindig kicsit gyanakodva, inkább egy lépéssel még messzebbre lépve a másiktól fizikailag és lelkileg is. Elharapjuk a szavainkat, azaz inkább csak a felét mondjuk ki annak, amit gondolunk, inkább óvatosan, szép mázzal fogalmazunk és barokkos körmondatokkal kerülgetjük a tiszta beszédet.
És ami a legrosszabb, hogy a találkozásinkban nem egyszer nem a másikra figyelünk, nem is igazán akarunk jelen lenni a találkozásban. Nem nézünk rá a másik emberre úgy igazán, nem is akarjuk észrevenni őt se fizikailag, se lelkileg. Tukmáljuk, hangsúlyozzuk önmagunkat az adott helyzetekben, és bizony számtalan esetben nem tűnik fel, hogy csak el kellene, hogy akadjon a szavunk és oda kellene, hogy figyeljünk a másikra. Mindenképpen folyamatosan mondani akarunk valamit. És talán ez még nem is lenne olyan nagy gond, ha legalább arra figyelnénk, hogy mi is az, amit mondanunk kell, aminek valóban meg kellene szólalnia abban az adott helyzetben. Pál apostollal együtt talán így tehetnénk fel mi is a kérdést ilyenkor, akár egy röpke imaként: „*14Mit mondjunk tehát?”*. És, ha ezt a kérdést őszintén feltesszük magunknak, akkor rájöhetünk, hogy sokkal alapvetőbb kérdéseket kellene előbb tisztáznunk, mielőtt kinyitjuk a szánkat. Például, hogy „Kinek?”. Ki is az, aki ott áll előttem, akit épp ki akarok oktatni, akit épp a bölcsességemmel akarok traktálni, akiért őszintén szólni szeretnénk? Ismerem? Már meghallgattam őt?
Aztán feltehetem magamnak a kérdést, hogy „ki vagyok én ebben a közösségben?” – valóban az, akinek meg kell szólalnia, esetleg az, akinek csöndben kellene megértenie és tanulnia valamit, vagy akinek egyszerűen csak imádkoznia kellene?
De azt sem árt tisztázni, hogy miről tudok, miről akarok és, hogy valójában miről kell beszélnem ott és akkor. Lehet, hogy sok mindent tudok, de mi az, aminek ott és akkor kell valóban elhangoznia?
*14Mit mondjunk tehát?-* teszi fel a kérdést az apostol is. Igehirdetés, tanítás, Isten törvénye, tanúságtétel, a kegyelemről való beszéd. Ezekben az összefüggésekben teszi fel Pál is ezt a kérdést. Pál is látja a római gyülekezeten a kísértést, ami ma is mutatkozik. A Krisztust követő gyülekezet nem kereszthordozó gyülekezet kell, hogy legyen, akik viszik a hátukon keresztet, mint valami púpot, súlyos terhet, ami a törvény súlyával nehezedik rájuk, aztán mikor szembejön valaki, akkor leteszik rátámaszkodnak, mint valami karóra és a saját életeiket, a saját értelmezéseiket harsogják. A Krisztust követő gyülekezetnek kereszthirdető gyülekezetnek kell lennie, akik nem szenvednek a kereszttel a világban – mint a hátuk közepére se kívánt púppal -, miközben a világi útjukról beszélnek, hanem éppen, hogy a keresztet kellene hirdetni és annak az örömét, a kegyelmet kellene láthatóan megéli.
Azt hisszük, hogy a világi nehézségek és fájdalmak azok, amik összekötnek, de ez hatalmas a tévedés. Ezek mentén épp, hogy elválunk egymástól, hatalmas szakadékokat alakítunk ki egymás között. A nehézségekkel, amikről nem akarunk beszélni, a kudarcokkal, amiket titkolni próbálunk, az ügye-fogyottságainkkal, amiket leplezni akarunk, a bukásainkkal, amikről akár hazudunk is, - ezekkel nem épülnek a közösségeink, a kapcsolataink! Ezekből nem lesznek valódi kapcsolódási pontok. A megváltottságunkban, a kegyelem öröménben, Krisztusban tudunk testvérek lenni. Ott tud, akkor tud testvéreség lenni közöttünk is, ha az ige örömében, az Isten szeretetének szabadságában látjuk meg a közösségünket. Ha felfedezem a másikban a kegyelemmel megtartottat, és ha hagyom, hogy meglátszódjon az én életemen is az éltető kegyelem.
Talán, ha az izmos kockahasak, a bicepszek, vagy épp a fogyókúrás eredmények helyett a megélt kegyelmet mutogatnák az emberek ilyen nagy kedvvel a strandokon, vagy a közösségi médiában, akkor arra is megnőne a tudatos igény is. Akkor könnyebben épülne a gyülekezet, a Krisztus egyháza, te is és én is.
Lovassi András dalszerző-énekesnek van egy Letehetetlen című száma. Ebben a refrén egyik sora így szól: „Tudom, hogy letehetetlen vagy, inkább viszlek.” – Ez a sor, ez a dal is, de már maga ez a „letehetetlen” szó is így önmagában valahogy meg tud indítani engem. Letehetetlen.
Mi az, ami lehetetlennek tűnik az életedben? Mi az, amihez annyira ragaszkodsz – tudatosan, vagy szinte tudattalanul, megmagyarázhatatlanul -, hogy képtelen vagy letenni, úgyhogy viszed magaddal bármennyire is fáj, bármennyire is terhel?
Vagy másik oldalról megközelítve, mi az, ami tudod, hogy letehetetlen kellene, hogy legyen az életedben, de valahogy mégis olyan nagy a kísértés, hogy inkább letedd és anélkül menj tovább?
És végül: érzed, érted, vallod, hogy mennyire letehetetlen vagy az Isten számára? Hogy Ő mennyi fájdalmat, hűtlenséget, hazugságot, bánatot viselt el tőled, és ugyanakkor érted? Érzed ennek a mélységét, hogy az Úr számára te annyira letehetetlen vagy, hogy Krisztust is keresztre adta érted? „Letehetetlen vagy, inkább viszlek.”
Mai igeszakaszunkban így olvassuk Isten szavát: „*Könyörülök, akin könyörülök, és irgalmazok, akinek irgalmazok”.* Ebből ne sértődöttséget, ne elutasítást, ne valamiféle flegmaságot halljunk ki! Ne így halljuk: „*Könyörülök, akin könyörülök, és irgalmazok, akinek irgalmazok”*! Isten nem hisztizik veled, nem flegmán odaveti, hogy na, betelt a pohár, én elmentem, többet ne keress. Nem! Ahogyan Pál is mondja kissé színpadias szónokisággal: „*Szó sincs róla!”*, vagy, ahogy egy másik, nekem kicsit jobban tetsző fordítás mondja: „Ki van zárva!”. A te mennyei Atyád kizárja azt a lehetőséget a kapcsolatotokból, hogy Ő lemondjon rólad, hogy Ő elvessen. Ez a mondat: „*Könyörülök, akin könyörülök, és irgalmazok, akinek irgalmazok”*, ez nem valamifél dogmatikus kijelentés akar lenni arról, hogy fogadd el, hogy Isten van, akit megment és van, akit elhagy. Épp ellenkezőleg. Ebben azt mondja ki az Úr, amire Pál is utal: nem a tied az igazság, nem a tied az utolsó szó, ideje, hogy elakadjon a szavad az Isten kegyelmén! Ő akkor is üdvözíthet, ha te azt gondolod, hogy ez lehetetlen. Ő akkor is könyörülhet, ha te azt mondanád, hogy ez logikátlan. Ő akkor is szeretethet, ha ránézve a hűtlenségedre, már te is azt mondod, hogy ez igazságtalan. Így mondja, így jelenti ki neked is a te Megváltó Urad: „*Könyörülök, akin könyörülök, és irgalmazok, akinek irgalmazok”*. Igen, Isten könyörül még rajtad is!
Mert „*nem azé, aki akarja, sem nem azé, aki fut, hanem a könyörülő Istené”.* Egyedül az Övé! Nem az erőlködő, nem az igyekvő, nem a teljesítmény görcsében, a bizonyítási vágyban élő emberé, nem a tiéd, nem az enyém, nem a szomszédé, hanem egyedül a könyörülő Istené. Valljuk ezt minden Miatyánk imádságban is: „tied az ország, a hatalom és a dicsőség mindörökké” – de mégis valahogy olyan könnyen elfelejtjük, valahogy olyan könnyen akarjuk elvenni az Úrtól ezt, hogy mégiscsak a mienk lehessen az utolsó szó, az ítélet.
Gyermekeim sokszor versenyeznek, hogy ki zárhassa és ki nyithassa ki az ajtót. Sokszor, mintha minden ember ezt tenné. Versenyzünk, hogy melyikünknek van joga megnyitni, vagy bezárni a kegyelmet a másik előtt.
Hát egyikünknek sincs! A mi mennyei Atyánk nem adja oda a hatalmat, nem adja oda kegyelmet, nem adja oda önmagát neked. Nem mondja, hogy használd, ahogy jónak látod. De odaadta önmagát, a hatalmat, a kegyelmet ÉRTED a golgotai kereszten. Nem neked, hanem érted. Ezt ne keverjük össze!
Kegyelem által élni, nem pedig a kegyelemmel visszaélni! Hit nélkül talán ijesztő, de hittel hatalmas békesség, hogy az életed legfontosabb kérdését nem te válaszolhatod meg, nem a tied benne az utolsó szó.
Csendben maradhatsz, megállhatsz a futás helyett és felismerheted a Krisztust, aki hordoz, akinek letehetetlen gyermeke vagy! Így legyen! Ámen